N á v r h

Z á k o n

z ............... 2006,
ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I 

Zákon č. 530/2003 Z. z. o obchodnom registri a o zmene a doplnení niektorých zákonov v znení zákona č. 432/2004 Z. z. a zákona č. 562/2004 Z. z. sa mení a dopĺňa takto:

1.	V § 2 ods. 1 sa v úvodnej vete za slovo „zapisujú“ vkladajú slová „v štátnom jazyku“.

2.	V § 2 ods. 1 písmeno n) a o) znejú
„n) meno, priezvisko, dátum narodenia a bydlisko fyzickej osoby alebo obchodné meno a sídlo právnickej osoby, ak sa zapisuje do obchodného registra ako správca ustanovený v konkurznom konaní alebo v reštrukturalizačnom konaní,
o) povolenie reštrukturalizácie a ukončenie reštrukturalizačného konania, ak ide o vyrovnacie konanie, zapisuje sa povolenie vyrovnania a skončenie vyrovnacieho konania,“.

3.	V § 2 ods. 3 písm. l) sa slovo „vyrovnania“ nahrádza slovom „reštrukturalizácie“.

4.	V § 3 ods. 1 písm. e) sa slová „správcom konkurznej podstaty, vyrovnacim správcom“ nahrádzajú slovami „správcom v konkurznom konaní, v reštrukturalizačnom konaní alebo vo vyrovnacom konaní,“.

5.	V § 3 ods.1 písmeno k) znie:
„k) rozhodnutie súdu o vyhlásení konkurzu, o povolení reštrukturalizácie alebo o povolení vyrovnania, rozhodnutie súdu o ukončení týchto konaní, rozhodnutie súdu o zmene alebo zrušení týchto rozhodnutí a rozhodnutie súdu o zmene správcu, ktorý bol ustanovený v konkurznom konaní, v reštrukturalizačnom konaní alebo vo vyrovnacom konaní,“.

6.	V § 3 ods. 3 sa slová „alebo jej osvedčená kópia“ nahrádzajú slovami „jej osvedčená kópia alebo jej kópia doručená elektronickými prostriedkami podpísaná zaručeným elektronickým podpisom 5a)“.

Poznámka pod čiarou k odkazu 5a znie:
„5a) § 4 zákona č. 215/2002 Z. z. o elektronickom podpise a o zmene a doplnení niektorých zákonov v znení zákona č. 679/2004 Z. z.“.

7.	§ 3 sa dopĺňa odsekom 6, ktorý znie :

„(6) Na návrh navrhovateľa registrový súd uloží do zbierky listín popri uložených listinách v štátnom jazyku aj cudzojazyčné znenia5b) v úradných jazykoch zmluvných štátov Dohody o Európskom hospodárskom priestore.“.    

Poznámka pod čiarou k odkazu 5b znie :
„5b) § 3 ods. 4 zákona č. 270/1995 Z. z. o štátnom jazyku v znení zákona č. .../2006 Z. z.“.

8.	Za § 5 sa vkladá § 5a, ktorý znie: 
„§ 5a

	(1) Návrh na zápis možno podať elektronickými prostriedkami. Takto podaný návrh na zápis musí byť podpísaný zaručeným elektronickým podpisom5a) oprávnenej osoby, inak registrový súd k nemu neprihliada.
	(2) Namiesto originálu listiny, možno k návrhu na zápis, ktorý bol podaný elektronickými prostriedkami, pripojiť jej kópiu doručenú elektronickými prostriedkami a podpísanú zaručeným elektronickým podpisom oprávnenej osoby.
	(3) Ak sa návrh na zápis podáva elektronickými prostriedkami, pravosť podpisu navrhovateľa a pravosť podpisu splnomocniteľa, ak ide o zastúpenie na základe plnomocenstva, nemusí byť osvedčená.
	(4) Ak sa návrh na zápis podáva elektronickými prostriedkami a všetky alebo niektoré listiny, ktoré sa k nemu dokladajú, sa podávajú iným spôsobom, uvedie sa v ňom, ktoré listiny sa podávajú iným spôsobom. Účinky doručenia návrhu na zápis v tom prípade nastávajú doručením poslednej listiny na registrový súd, najneskôr však 15 deň po tom, čo bol návrh na zápis doručený na registrový súd. 
	(5) Ak sa návrh na zápis a listiny, ktoré sa k nemu dokladajú, podávajú len elektronickými prostriedkami, účinky doručenia návrhu na zápis nastávajú v deň zaplatenia súdneho poplatku.“. 
	
9.	V § 7 sa za odsek 8 vkladajú nové odseky 9 až 11, ktoré znejú: 
„(9) Pred zápisom európskeho družstva 14f) do obchodného registra registrový súd okrem skutočností podľa § 6 z predložených listín preverí aj to, či
a)	stanovy európskeho družstva obsahujú náležitosti podľa osobitného predpisu, 14g)
b)	sú splnené podmienky založenia podľa osobitného predpisu,14h)
c)	výška základného imania európskeho družstva uvedená v stanovách je v súlade s osobitným predpisom. 14i)
(10) Pred zápisom európskeho družstva, ktoré vzniká splynutím alebo európskeho družstva, ktoré je pri zlúčení preberajúcim družstvom, do obchodného registra registrový súd okrem skutočností podľa § 6 z predložených listín preverí aj to, či
a)	zmluva o splynutí alebo zlúčení obsahuje náležitosti podľa osobitného predpisu,14j)
b)	splývajúce alebo zlučované družstvá schválili návrh zmluvy o splynutí alebo zlúčení v rovnakom znení.
(11)  Pred zápisom európskeho družstva, ktoré vzniká zmenou právnej formy družstva na európske družstvo, do obchodného registra registrový súd okrem skutočností podľa § 6 z predložených listín preverí aj to, či sú splnené podmienky podľa osobitného predpisu. 14k)“

Doterajšie odseky 9 až 12 sa označujú ako odseky 12 až 15.

Poznámky pod čiarou k odkazom 14f až 14k znejú:
„14f) Článok 2 odsek 1 prvý až tretí pododsek nariadenia Rady (ES) č. 1435/2003 z 22 júla 2003 o stanovách európskeho družstva (SCE) (Ú. v. EÚ L 207, 18. 8. 2003).
14g) Článok 5 ods. 3 nariadenia Rady (ES) č. 1435/2003.
14h) Článok 2 nariadenia Rady (ES) č. 1435/2003.
14i) Článok  3 ods. 2 a 3 nariadenia Rady (ES) č. 1435/2003.
14j) Článok  22 nariadenia Rady (ES) č. 1435/2003.
14k) Článok 35 ods. 2 až 6 nariadenia Rady (ES) č. 1435/2003.“.

10.	V § 8 ods. 4 sa vypúšťajú slová „má písomnú formu a “.

11.	V § 8a odsek 1 znie :
„(1) Registrový súd vykoná výmaz spoločnosti aj bez návrhu na základe právoplatného rozhodnutia súdu o zastavení konkurzného konania pre nedostatok majetku, o zrušení konkurzu pre nedostatok majetku alebo o zrušení spoločnosti bez likvidácie.“ 

12.	V § 9 ods. 1 sa za prvú vetu vkladá nová druhá veta, ktorá znie: „Listina sa predkladá registrovému súdu písomne alebo elektronickými prostriedkami podpísaná zaručeným elektronickým podpisom oprávnenej osoby.“.

13.	V § 9 ods. 3 sa za druhú vetu vkladá nová tretia veta, ktorá znie: „To neplatí v prípade, ak sa listina predkladá elektronickými prostriedkami podpísaná zaručeným elektronickým podpisom oprávnenej osoby.“. 

14.	V § 10 sa vypúšťa odsek 3.

Doterajší odsek 4 sa označuje ako odsek 3.

15.	V poznámke pod čiarou k odkazu 18 sa citácia „§ 3a a § 21ods. 6 a 7 Obchodného zákonníka.“ nahrádza citáciou „§ 3a, § 9 ods. 4 a § 21 ods. 7 až 9 Obchodného zákonníka.“

16.	V § 12  ods. 1 sa na konci vkladá nová veta, ktorá znie: „Ustanovenia osobitného predpisu20) zakazujúce zverejňovať údaje z obchodného registra alebo údaje z listín uložených do zbierky listín sa nepoužijú.“.

Poznámka pod čiarou k odkazu 20 znie: 
„20) Zákon č. 428/2002 Z. z o ochrane osobných údajov v znení neskorších predpisov.“.

17.	V § 12 sa za odsek 1 vkladá nový odsek 2, ktorý znie:

„(2) Obchodný register sa vedie v elektronickej forme. Zbierka listín sa vedie v listinnej forme a v elektronickej forme, ak tento zákon neustanovuje inak.“.

Doterajšie odseky 2 až 6 sa označujú ako odseky 3 až 7.
    
18.	V § 12 odsek 3 znie :

„(3) Registrový súd vydá žiadateľovi po zaplatení súdneho poplatku odpis, výpis alebo potvrdenie o určitom zápise alebo potvrdenie o tom, že v obchodnom registri určitý zápis nie je. O vydanie výpisu možno žiadať aj elektronickými prostriedkami. Ak sa vydanie žiada týmto spôsobom registrový súd vydá výpis elektronickými prostriedkami21) podpísaný zaručeným elektronickým podpisom do piatich dní po zaplatení súdneho poplatku.“.

Poznámka pod čiarou k odkazu 21 znie:
„21) § 7 ods. 2 zákona č. .../2006 Z. z. o informačných systémoch verejnej správy.“.    

19.	V § 12 odsek 5 znie:

„(5) Registrový súd vydá žiadateľovi po zaplatení súdneho poplatku kópiu uloženej listiny alebo potvrdenie o tom, že určitá listina v zbierke listín uložená nie je. O vydanie kópie uloženej listiny možno žiadať aj elektronickými prostriedkami. Ak sa o vydanie kópie uloženej listiny žiada týmto spôsobom, registrový súd vydá kópiu uloženej listiny elektronickými prostriedkami 21) podpísanú zaručeným elektronickým podpisom do piatich dní po zaplatení súdneho poplatku.“.

20.	§ 12 sa dopĺňa odsekom 8, ktorý znie:

„(8) Registrový súd zabezpečí zhodu listinnej formy uložených listín s elektronickou formou uložených listín.“.
  
21.	§ 13 sa dopĺňa odsekom 4, ktorý znie:

„(4) Elektronickými prostriedkami sa na účely tohto zákona rozumie spôsob zasielania informácií prostredníctvom vedení, rádiovými, optickými alebo inými elektromagnetickými prostriedkami a ich prijatie na mieste určenia elektronickými zariadeniami na spracovanie a ukladanie údajov.“.

22.	 § 14 sa dopĺňa odsekom 3, ktorý znie :

	„(3) Spôsob zasielania, odovzdávania a prijímania informácií elektronickými prostriedkami ustanoví všeobecne záväzný právny predpis, ktorý vydá Ministerstvo spravodlivosti Slovenskej republiky.“.

23.	Za § 15 sa vkladá § 15a, ktorý vrátane nadpisu znie :

„15a
Prechodné ustanovenia účinné od 1.januára 2007

(1) Uložené listiny, ktoré boli doručené registrovanému súdu elektronickými prostriedkami po 31. decembri 2006, vedie registrový súd iba v elektronickej forme.
(2) Tam, kde sa v tomto zákone hovorí o zastavení konkurzného konania pre nedostatok majetku, rozumie sa tým aj zamietnutie návrhu na vyhlásenie konkurzu pre nedostatok majetku a opačne.
(3) Tam, kde sa v tomto zákone hovorí o zrušení konkurzu pre nedostatok majetku rozumie sa tým aj zrušenie konkurzu z dôvodu, že majetok úpadcu nestačí na úhradu výdavkov a odmenu správcu konkurznej podstaty a opačne.“.
	
24.	Príloha vrátane nadpisu znie :

„Zoznam preberaných právnych aktov Európskych spoločenstiev a Európskej únie

1.  Prvá smernica Rady 68/151/EHS z 9. marca 1968 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb v zmysle druhého odseku článku 58 zmluvy s cieľom zabezpečiť rovnocennosť týchto ochranných opatrení v rámci celého Spoločenstva (Ú. v. ES L 065, 14. 3. 1968).

2.  Druhá smernica Rady 77/91/EHS z 13. decembra 1976 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb v zmysle druhého odseku článku 58 zmluvy, pokiaľ ide o zakladanie akciových spoločností, udržiavanie a zmenu ich základného imania, s cieľom dosiahnuť rovnocennosť týchto opatrení (Ú. v. ES L 026, 31. 1. 1977) v znení smernice Rady 95/1/ES z 23. 11. 1992 (Ú. v. ES L 347, 28. 11. 1992).

3.  Tretia smernica Rady 78/855/EHS z 9. októbra 1978 o zlúčení a splynutí akciových spoločností, vychádzajúca z článku 54 ods. 3 písm. g) zmluvy (Ú. v. ES L 295, 20. 10. 1978).

4.  Šiesta smernica Rady 82/891/EHS zo 17.decembra 1982 o rozdelení akciových spoločností, vychádzajúca z článku 54 ods. 3 písm. g) zmluvy (Ú. v. ES L 378, 31. 12. 1982).

5. Jedenásta smernica Rady 89/666/EHS z 21. decembra 1989 o požiadavkách na sprístupnenie údajov týkajúcich sa pobočiek zriadených v určitom členskom štáte určitými druhmi obchodných spoločností, ktoré sa spravujú právom iného štátu (Ú. v. ES L 295, 30. 12. 1989).

6. Dvanásta smernica Rady 89/667/EHS z 21. decembra 1989 o spoločnostiach s  ručením obmedzeným s jediným spoločníkom (Ú. v. ES L 395, 30. 12. 1989).“.

7. Smernica Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností (Ú. v. EÚ L 221, 4.9.2003 ).“.
 
Čl. II
  
Zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení zákona Národnej rady Slovenskej republiky č. 89/1993 Z. z., zákona Národnej rady Slovenskej republiky č. 150/1993 Z. z., zákona Národnej rady Slovenskej republiky č. 85/1994 Z. z., zákona Národnej rady Slovenskej republiky č. 232/1995 Z. z., zákona č. 12/1998 Z. z., zákona č. 457/2000 Z. z., zákona č. 162/2001 Z. z., zákona č. 418/2002 Z. z., zákona č. 531/2003 Z. z., zákona č. 215/2004 Z. z., zákona č. 420/2004 Z. z., zákona č. 432/2004 Z. z., zákona č.341/2005 Z. z a zákona č. 621/2005 Z. z. sa mení a dopĺňa takto:

1.	§ 6 sa dopĺňa odsekom 4, ktorý znie:

„(4) Ak sa vo veciach obchodného registra celé podanie podáva elektronickými prostriedkami je sadzba poplatku 50 % z pevnej sumy ustanovenej v sadzobníku.“.
    
2.	V prílohe sadzobník súdnych poplatkov v I. časti v položke 13 sa vypúšťa písmeno a).
Doterajšie písmená b) až d) sa označujú ako písmená a) až c).

3.	V prílohe sadzobník súdnych poplatkov v I. časti v položke 17 sa v poznámkach vypúšťajú body 5 a 6. 

Doterajší bod 7 sa označuje ako bod 5. 
 
4.	V prílohe sadzobník súdnych poplatkov v I. časti v položke 17 sa v poznámkach dopĺňa nový bod 6., ktorý znie:
„6. Poplatok podľa písmena c) sa vzťahuje aj na uloženie listín v inom ako štátnom jazyku podľa § 3 ods. 6 zákona č. 530/2003 Z. z. o obchodnom registri a o zmene a doplnení niektorých zákonov v znení zákona č. ..../2006 Z. z.“  

5.	V prílohe sadzobník súdnych poplatkov 24a znie :
„Položka 24b

a) Za vyhotovenie a vydanie výpisu z obchodného registra s výnimkou výpisu z obchodného registra, ktorý sa vydáva po vykonaní zápisu podľa § 8 ods. 2 zákona č. 530/2003 Z. z. o obchodnom registri a o zmene a doplnení niektorých zákonov a po vykonaní zápisu podľa § 200b ods. 4 Občianskeho súdneho poriadku
1. v listinnej forme ......................200 Sk
2. v elektronickej forme .................10 Sk
b) za vyhotovenie fotokópie listiny uloženej v zbierke listín, za každú, aj začatú stranu ..10 Sk 
c) za zaslanie kópie celej listiny elektronickými prostriedkami......10 Sk 
d) za vyhotovenie a vydanie odpisu z obchodného registra, potvrdenia o tom, že v obchodnom registri určitý zápis nie je, a za vydanie potvrdenia o tom, že určitá listina nie je uložená do zbierky listín .....................100 Sk.

Poznámka:
Vyhotovenie a vydanie výpisu z obchodného registra, ktorý sa vydáva po vykonaní zápisu podľa § 8 ods. 2 zákona č. 530/2003 Z. z. o obchodnom registri a o zmene a doplnení niektorých zákonov a podľa § 200b ods. 4 Občianskeho súdneho poriadku, poplatku nepodlieha.“.
Čl. III

Zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení nálezu Ústavného súdu Slovenskej republiky č. 260/1997 Z. z, zákona č. 5/1999 Z. z. a zákona č. 184/1999 Z. z. sa mení a dopĺňa takto: 

1.	V § 3 odsek 4 znie:
„(4) Verejnoprávne orgány a nimi zriadené organizácie sú povinné používať štátny jazyk vo všetkých informačných systémoch i vo vzájomnom styku; popri štátnom jazyku môžu používať v informačných systémoch aj iný jazyk, ak tak ustanoví osobitný predpis. 6a)“.
Poznámka pod čiarou k odkazu 6a znie:
„6a) Napríklad § 3 ods. 6 zákona č. 530/2003 Z. z. o obchodnom registri a o zmene a doplnení niektorých zákonov v znení zákona č. .../2006 Z. z.“.

2.	V § 8 odsek 1 znie:
„(1) V záujme ochrany spotrebiteľa sa štátny jazyk používa v rozsahu ustanovenom osobitným predpisom.13)”.
Poznámka pod čiarou k odkazu 13 znie:
„13) Napríklad § 11 zákona č. 634/1992 Zb. o ochrane spotrebiteľa v znení neskorších predpisov, § 9 zákona Národnej rady Slovenskej republiky č. 152/1995 Z. z. o potravinách v znení neskorších predpisov, § 24, 25 a 53 zákona č. 140/1998 Z. z. o liekoch a zdravotníckych  pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z.  o reklame v znení neskorších predpisov.“.

3.	V § 8 odsek 3 znie:
„(3) Na účely registrácie podľa osobitných predpisov 14) sa potrebné dokumenty predkladajú v štátnom jazyku.“.

Poznámka pod čiarou k odkazu 14 znie:
„14) Napríklad § 6 až 11 zákona č. 83/1990 Zb. o združovaní občanov v znení neskorších predpisov, § 9 až 12 zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z., § 6 až 13 zákona č. 34/2002 Z. z. o nadáciách a o zmene Občianskeho zákonníka v znení neskorších predpisov, § 7 zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov, § 27 až 30 zákona Národnej rady Slovenskej republiky č. 181/1995 Z. z. o pozemkových spoločenstvách, § 4 až 12 zákona č. 85/2005 Z. z. o politických stranách a politických hnutiach.“.

4.	V § 8 odseky 5 a 6 znejú:
„(5) Účtovníctvo a účtovná závierka 15), technická dokumentácia a slovenské technické  normy 16) sa vyhotovujú v štátnom jazyku v rozsahu ustanovenom osobitným predpisom 17).
(6) Nápisy, reklamy a oznamy určené na informáciu verejnosti, najmä v zdravotníckych zariadeniach, predajniach, na športoviskách, v reštauračných zariadeniach, na uliciach, pri cestách a nad nimi, na letiskách, v autobusových staniciach a železničných staniciach a v prostriedkoch hromadnej dopravy sa uvádzajú v štátnom jazyku a podľa potreby aj v iných jazykoch; text v inom ako štátnom jazyku sa uvádza po texte v štátnom jazyku. Týmto nie je dotknuté používanie iných označení, najmä grafických symbolov a piktogramov.“.

Poznámky pod čiarou k odkazom 15 až 17 znejú:
„15)  Zákon č. 431/2002 Z. z. o účtovníctve v znení neskorších predpisov.
16) § 5 zákona č. 264/1999 Z. z. o technických požiadavkách na výrobky a o posudzovaní zhody v znení neskorších predpisov.
17) § 4 ods. 7 a § 8 ods. 5 zákona č. 431/2002 Z. z., § 7 ods.1 zákona č. 264/1999 Z. z., § 9 ods. 6 zákona č. 142/2000 Z. z. o metrológii a o zmene a doplnení niektorých zákonov. ”.

Čl. IV
Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Slovenskej národnej rady č. 71/1992 Zb. o súdnych poplatkoch a poplatku za výpis z registra trestov ako vyplýva zo zmien a doplnení vykonaných zákonom Národnej rady Slovenskej republiky č. 89/1993 Z. z., zákonom Národnej rady Slovenskej republiky č. 150/1993 Z. z., zákonom Národnej rady Slovenskej republiky č. 85/1994 Z. z., zákonom Národnej rady Slovenskej republiky č. 232/1995 Z. z., zákonom č. 12/1998 Z. z., zákonom č. 457/2000 Z. z., zákonom č. 162/2001 Z. z., zákonom č. 418/2002 Z. z., zákonom č. 531/2003 Z. z., zákonom č. 215/2004 Z. z., zákonom č. 420/2004 Z. z., zákonom č. 432/2004 Z. z., zákonom č.341/2005 Z. z, zákonom č. 621/2005 Z. z. a týmto zákonom.

Čl. V 
Tento zákon nadobúda účinnosť 1.januára 2007 s výnimkou bodu 9 v čl. I, ktorý nadobúda účinnosť 18. augusta 2006.